Ignalinos aerodromas

Ignalinos aerodromas – civilinis aerodromas, plytintis Ignalinos rajone, Didžiasalio kaime (Ignalinos sen.), paribyje su Švenčionių rajonu, 10 km į pietus nuo Ignalinos centro. Pasiekiamas iš Didžiasalio gyvenvietės, pravažiavus miško juostą, arba iš kelio  pasukus 1,2 km į vakarus keliu . Šalia, stūkso aerodromui priklausantys statiniai, įrengtas gruntinis 600x40 m dydžio kilimo ir tūpimo takas. 

Ignalinos aerodromas priklauso UAB „Ignalinos aerodromas“ (Ignalinos r., Didžiasalis, Didžiasalio g. 27). Aerodromo įkūrėjas ir direktorius skrydžiams – aviatorius Rimvydas Maciulevičius.

Aerodromo veikla 

Aerodromu gali naudotis įregistruotos aviacinės organizacijos, fiziniai asmenys. Jame veikia Skraidybos centro ultralengvųjų orlaivių pilotų mokykla, bepiločių orlaivių simuliatorius, sukarintos asociacijos ,,Žaibo kumštis” poligonas ir kt.

Ignalinos aerodromas – vienintelis Lietuvoje, gavęs raketodromo statusą, Ignalinos aerodrome raketos, mokomieji palydovai „CanSat“ ir bepiločiai aparatai skraidė 2013 m. surengtame konkurse bei varžybose. Šis aerodromas tinka kosminėms programoms plėtoti, nes turi priskirtą EYD21 zoną.

Aerodromas dėl šio objekto platesnio panaudojimo mezga ryšius su Lietuvos kariuomene, yra priėmęs stovyklauti JAV kariuomenės oro desantininkus, mezga ryšius su įvairių šalių kompanijomis

Techniniai duomenys 

Aerodromo eismo zona priklauso Vilniaus skrydžių informacijos paslaugų sektoriui. Vertikalios ribos nustatytos nuo žemės paviršiaus iki 762 m nuo vidutinio jūros lygio, horizontalios – 5,6 km spinduliu nuo aerodromo kontrolinio taško.

 Kilimo ir tūpimo takas: 600x40 m
 Magnetinis kursas: 074°-254°
 Magnetinis nuokrypis + 8°(2016)
 Aerodromo aukštis virš jūros lygio: 170 m
 Maksimali leistina orlaivio masė: 5700 kg
 Dangos tipas: gruntas
 Peronas: 130x75 m

Šaltiniai

Nuorodos 

 Sąrašas:Lietuvos oro uostai ir aerodromai
 Aerodromo tiklalapis
 Ignalinos aerodromas (youtube.com)
 Ignalinos aerodromas žemėlapyje (wikimapia.org)

Lietuvos aerodromai
Ignalinos rajono savivaldybė